Line Barfod (EL), 2010-12-16:
Der kan jo være forskellige typer af lovforslag og debatter om lovforslag.
Nogle gange ved vi bare, at vi er uenige.
Regeringen og Dansk Folkeparti ønsker, at man skal sætte dagpengene ned, for at det kan være med til at trykke lønniveauet i Danmark.
Man mener, at lønniveauet skal længere ned.
Der er vi så lodret uenige.
Vi tror på, at Danmark skal klare sig, ved at vi også har højtuddannet og højt betalt arbejdskraft, som er rigtig dygtige.
Men så er der andre forslag, som man simpelt hen ikke forstår baggrunden for, og det her forslag er et af dem, som jeg simpelt hen ikke forstår regeringens holdning til.
Her går man ind og skærer ned på en arbejdsmiljøindsats, der virkelig virker.
Regeringens egne argumenter er faldet fuldstændig fra hinanden under lovbehandlingen.
Det viser sig, at der overhovedet ikke er hold i de påstande, man er kommet med, om økonomien i det her.
Hvorfor er det, at man vil skære ned på en arbejdsmiljøindsats, der faktisk virker, samtidig med at man går ud og siger, at et af de kæmpestore problemer, vi har her i samfundet, er, at så mange mennesker bliver syge, nedslidte og kommer på førtidspension?
Man er i fuld gang med at sige, at man vil spare på førtidspensionen, men en af de bedste måder at gøre det på vil jo være at forebygge, at folk bliver så syge og nedslidte, at de skal på førtidspension.
Men her halverer man altså den arbejdsmiljøindsats, som virkelig virker.
Det, at man i brancherne sætter sig sammen og finder ud af, hvor problemerne er, hvad man kan gøre ved dem, og så rent faktisk handler på det og gør noget ved dem, er noget af det, der virkelig virker, og det er det, regeringen nu vil halvere.
Det kunne også være, at Dansk Folkepartis egen ordfører havde lyst til at komme op og forklare, hvorfor DF mener, at man skal halvere en arbejdsindsats, der faktisk virker, som kan gøre, at folk ikke bliver syge, og som kan gøre, at folk ikke omkommer, bliver dræbt, på deres arbejde, fordi der ikke er ordentlig sikkerhed på arbejdspladsen.
Det ville være rigtig godt at få nogle argumenter, for dem, der tidligere er fremkommet, er faldet fra hinanden under lovbehandlingen.
Regeringen har en målsætning om, at man skal nedbringe sygefraværet, og alle kan vel blive enige om, at det er fint nok, men problemet er, når den metode, man vælger, er at sige: Fyr de syge.
Jeg synes jo, det er en noget besynderlig fremgangsmåde, og jeg synes også, det er besynderligt, at Dansk Folkeparti vælger at støtte, at den løsning, vi skal have for at nedbringe sygefraværet i Danmark, er, at man skal gøre alt for, at de syge bliver fyret.
Det synes jeg er virkelig umenneskeligt og hårdt over for nogle af dem, der har allersværest ved at klare sig på arbejdsmarkedet, og det er jo dem, der bliver ramt.
Det er folk, der får psykiske lidelser, folk, der får forskellige handicap eller andet, og som alligevel prøver at holde sig i gang, prøver at gå på arbejde.
Men fremover bliver det altså meget, meget sværere for dem, fordi det bliver ekstremt dyrt for arbejdsgiveren, når man i den grad skærer refusionen fra staten væk.
Så skal man som arbejdsgiver virkelig både have et meget stort hjerte og et meget stort økonomisk overskud, hvis man skal have råd til at blive ved med at have syge mennesker ansat, når man ikke længere får den refusion, man fik før.
Derfor kommer det altså til i den grad at ramme nogle af dem, der har det sværest, og jeg synes faktisk, det er et problem, at Dansk Folkeparti, Venstre og De Konservative ikke går på talerstolen og forsvarer, at det er de her mennesker, der skal rammes, at det er dem, der skal være med til at betale.
Og det nytter altså ikke noget at blive ved med at sige, at det er, fordi vi mangler penge, så længe man stadig lægger stemmer til at give store skattelettelser til de allerrigeste her i samfundet, som vi har set med finansloven.
Man mener altså, at det er de syge, der skal betale, ved at det ikke længere bliver muligt for dem at være på arbejdsmarkedet.
Så er resultatet jo for mange af dem, at de ender på kontanthjælp, og så har man altså ikke mange penge at leve for, og derfor er der en meget stor risiko for, at man kommer ud i en stor social nedtur, at det kommer til at gå rigtig galt.
Det kommer så på længere sigt til at koste samfundet mange flere penge, men jeg er godt klar over, at spørgsmålet om, hvor store byrder man pålægger samfundet fremover, overhovedet ikke er noget, hverken Dansk Folkeparti, Venstre eller De Konservative er optaget af.